作者:朱慶餘
標題:和劉補闕秋園寓興之什十首
內容:閑園清氣滿，新興日堪追。隔水蟬鳴後，當簷雁過時。雨餘槐穟重，霜近藥苗衰。不以朝簪貴，多將野客期。誰言高靜意，不異在衡茅。竹冷人離洞，天晴鶴出巢。深籬藏白菌，荒蔓露青匏。幾見中宵月，清光墜樹梢。逍遙人事外，杖屨入杉蘿。草色寒猶在，蟲聲晚漸多。靜逢山鳥下，幽稱野僧過。幾許新開菊，閑從落葉和。留情清景宴，朝罷有餘閑。蝶散紅蘭外，螢飛白露間。牆高微見寺，林靜遠分山。吟足期相訪，殘陽自掩關。深齋嘗獨處，詎肯厭秋聲。翠筱寒愈靜，孤花晚更明。每因逢石坐，多見抱書行。入夜聽疏杵，遙知耿此情。蒼翠經宵在，園廬景自深。風淒欲去燕，月思向來砧。碧石當莎徑，寒煙冒竹林。杯瓢閑寄詠，清絕是知音。門巷唯苔蘚，誰言不稱貧。臺閒人下晚，果熟鳥來頻。石脈潛通井，松枝靜離塵。殘蔬得晴後，又見一番新。捲簾天色靜，近瀨覺衣單。蕉葉猶停翠，桐陰已爽寒。雲從高處望，琴愛靜時彈。正去重陽近，吟秋意未闌。竹徑通鄰圃，清深稱獨遊。蟲絲交影細，藤子墜聲幽。積潤苔紋厚，迎寒薺葉稠。閑來尋古畫，未廢執茶甌。風物已蕭颯，晚煙生霽容。斜分紫陌樹，遠隔翠微鐘。宿客論文靜，閑燈落燼重。無窮林下意，真得古人風。